SAT-AH
บริษัทหลักทรัพย์ (บล.) ฟิลลิป (ประเทศไทย) ยังคงคำแนะนำลงทุนปกติในกลุ่มยานยนต์ เพราะเชื่อว่ายอดขายรถยนต์ที่พุ่งขึ้นมากจะทำกำไรชดเชยภาษีที่ปรับขึ้น
21 ธ.ค. 2555

บริษัทหลักทรัพย์ (บล.) ฟิลลิป (ประเทศไทย) ยังคงคำแนะนำลงทุนปกติในกลุ่มยานยนต์ เพราะเชื่อว่ายอดขายรถยนต์ที่พุ่งขึ้นมากจะทำกำไรชดเชยภาษีที่ปรับขึ้น
ผลการประชุมคณะรัฐมนตรี (ครม.) มีมติปรับโครงสร้างภาษีสรรพสามิตรถยนต์ มาสู่การใช้อัตราการปล่อยก๊าซคาร์บอนไดออกไซด์ (CO2) คาดว่าไม่กระทบกำไรกลุ่มยานยนต์
ดังนั้นจึงคงคำแนะนำ ลงทุนปกติ ในกลุ่มยานยนต์ โดยมีบริษัท สมบูรณ์ แอ๊ดวานซ์ เทคโนโลยี (SAT) พื้นฐานที่ 33 บาท และบริษัท อาปิโก ไฮเทค (AH) ราคาพื้นฐานที่ 24.50 บาท เป็นหุ้นแนะนำ
ทั้งนี้ หากผู้ประกอบการผลักภาระภาษีส่วนเพิ่มขึ้นให้กับผู้บริโภค ย่อมส่งผลให้ราคาขายรถยนต์ปรับตัวสูงขึ้นและอาจส่งผลกระทบเชิงลบต่อความต้องการรถยนต์ในอนาคต
อย่างไรก็ตาม แนวโน้มสภาพเศรษฐกิจจะยังเป็นส่วนผลักดันการผลิตของอุตสาหกรรมยานยนต์ในประเทศ กอปรกับอายุการใช้งานของรถยนต์จะทำให้มีความต้องการรถยนต์เพื่อใช้ทดแทนรุ่นเดิม รวมทั้งการนำเสนอรถยนต์รุ่นใหม่จะเป็นส่วนกระตุ้นความต้องการรถยนต์ในอนาคต ซึ่งภายในปี 2559 บล.ฟิลลิป เชื่อว่าปริมาณการผลิตรถยนต์ในประเทศจะมีกว่า 3 ล้านคันต่อปี (หรืออัตราการเติบโตเฉลี่ย ราว 911%) ย่อมส่งผลดีต่อปริมาณผู้ผลิตชิ้นส่วนยานยนต์ให้เกิดประโยชน์ในการประหยัดต้นทุนจากขนาดการผลิต 
ทั้งนี้ ในระยะสั้นคาดว่าจะเห็นการประกาศตัวเลขยอดจำหน่ายรถยนต์เดือน พ.ย. 2555 คาดว่าจะสูงกว่า 1.45 แสนคัน ซึ่งปรับตัวสูงขึ้น
สำหรับอุตสาหกรรมยานยนต์ในปี 2556 คาดว่าการผลิตจะยังปรับตัวดีต่อเนื่อง แม้ว่าจะมีความกังวลต่อความต้องการในประเทศที่คาดว่าจะชะลอตัวลงหลังหมดมาตรการรถยนต์คันแรก 
อย่างไรก็ตาม การส่งมอบรถยนต์ให้แก่ลูกค้าตามมาตรการนี้น่าจะส่งให้ภาคการผลิตรถยนต์ดีต่อเนื่องไปถึงช่วงครึ่งปีแรก (ปัจจุบันยอดผู้ขอใช้สิทธิเกินระดับ 9 แสนคันไปแล้ว สูงกว่าเป้า ณ เริ่มโครงการที่ 5 แสนคัน) และคาดว่าจะเห็นการนำเสนอรถยนต์รุ่นใหม่ โดยเฉพาะในกลุ่มรถยนต์นั่งเพื่อกระตุ้นตลาดอีกครั้ง กอปรกับการผลิตเพื่อการส่งออกที่มากขึ้น รับกับการปรับตัวที่ดีขึ้นของเศรษฐกิจโลก 
ที่ประชุม ครม. เมื่อวันที่ 18 ธ.ค. 2555 มีมติปรับโครงสร้างภาษีสรรพสามิตรถยนต์ จากเดิมจัดเก็บตามปริมาตรกระบอกสูบ (CC) มาสู่การใช้อัตราการปล่อยก๊าซคาร์บอนไดออกไซด์ (CO2) เพิ่มในการพิจารณาอัตราภาษีที่จะมีผลบังคับใช้ในวันที่ 1 ม.ค. 2559 โดยโครงสร้างภาษีแบบใหม่นี้จะส่งผลให้รถยนต์เกือบทุกรุ่น ทั้งรถยนต์นั่งและรถกระบะต้องเสียภาษีสรรพสามิตมากขึ้นราว 3 หมื่น1.6 แสนบาท ยกเว้นรุ่นที่มีขนาดเครื่องยนต์ต่ำกว่า 1,200 CC อาทิ นิสสัน มาร์ช มิตซูบิชิ มิราจ ซูซูกิ สวิฟท์ ฮอนด้า บริโอ้ จะเสียภาษีสรรพสามิตลดลงกว่า 1.2 หมื่นบาท